Kombinácia orechov a kyslého citrónu je rokmi overená kombinácia. Ale skúšali ste dať naozaj veľa citrónu? Ja som to minule vyskúšala a neobanovala som.
Orechovo citrónový koláč je sladký, svieži a zároveň sýty po orechoch.
Jeho príprava nie je vôbec zložitá, zvládne ju aj začiatočník.
Vďaka kvalitným ingredienciám si dožičíte mlsanie bez výčitiek, tak smelo do toho.
POTREBUJEME
200g trstinového cukru
4 vajcia (alebo 20 prepeličích vajíčok)
1dcl olivového oleja
1dcl citrónovej šťavy
kôru z jedného Bio citrónu
200g špaldovej múky hladkej (celozrnnej alebo bielej)
100g mletých vlašských orechov
1 prášok na pečenie (vínny kameň)
trocha soli
4 menšie formy na koláče alebo tortovú formu
olej a múku na vymazanie
POSTUP
Trstinový cukor a vajcia začneme šľahať pomocou ponorného mixéra alebo robota. Šľaháme pár minút, do kýmzmes nezdvojnásobí svoj objem a nezíska krásnu bledožltú farbu. Či je zmes dobre vymiešaná poznáte tak, že vyzerá ako krém.
Potom pridáme olej. Stále šľaháme. Pridáme citrónovú šťavu, ktorú tiež vmiešame pomocou šľahacích metličiek.
Teraz príde na rad múka, kôra z citróna, orechy, prášok na pečenie a soľ. Pri miešaní môžeme stále používať šľahacie metličky, lebo cesto je riedšie. Len zvolte pomalšie tempo.
Takto pripravené cesto nalievame do formičiek. Ja som použila 4 menšie formy na koláče s ozdobným tvarom. Keď také doma nemáte, vystačíte si aj s tortovou formou a pečiete koláč ako tortový korpus.
Pri menších formičkách vám víde viacej malých kúskov, takže sa môžete s koláčom podeliť.
Formy nezabudnite vymazať olejom a vysypať múkou, lebo orechové koláče sa radi prilepia k forme. Z vymazanej formy vám pôjdu ľahko vybrať.
Pečieme vo vyhriatej rúre na 180st asi 40 minút. Každá rúra pečie inak. Správne dopečený koláč je zlatistý, keď ho z vrchu mierne potlačíme, drží svoj tvar alebo to vyskúšame klasicky špajľou. Pichneme ju do stredu koláča a po vybratí ostane čistá (nedrží sa na nej cesto).
Ak sme si istý, že je koláč upečený, vyberieme ho z rúry a necháme chvíľku vychladnúť. Vyberieme z formy a na záver (ako sladkú bodku) Orechovo citrónový koláč pocukrujeme.
Pri písaní sa mi zbiehajú slinky, lebo naše koláče sú už dávno zjedené. Asi si idem hneď upiecť ďaľšie.
Hryz, mňam.
Ak sa vám recept páčil, zdielajte ho. Ďakujem
Adelkas Kitchen